Source: http://www.genpro.gov.sk/vdoc/4901/sprava2003cast1-21.html
Timestamp: 2013-05-19 18:02:32+00:00
Document Index: 13990501

Matched Legal Cases: ['čl. 18', '§ 55', '§ 47', '§ 79', 'súd ', 'súd ', 'súd ', 'súd ']

Správy o činnosti » Správa o činnosti prokuratúry Slovenskej republiky za rok 2003sprava2003cast1
Plnenie úloh prokuratúry v roku 2003
Aktivity prokuratúry v legislatívnom procese, v národných a nadnárodných komisiách, účasť a aktivity na medzinárodných seminároch a konferenciách Poznatky o uplatňovaní zákona o prokuratúre a zákona o kárnej zodpovednosti prokurátorov Personálny stav prokuratúry v roku 2003
Materiálno-technické zabezpečenie činnosti prokuratúry v roku 2003
Činnosť registra trestov
Národná rada Slovenskej republiky uznesením č. 238 z 10. apríla 2003 zobrala na vedomie Správu o činnosti prokuratúry Slovenskej republiky za rok 2002 a jej poznatkoch o porušovaní zákonov. Plénum národnej rady neuložilo prokuratúre Slovenskej republiky v súvislosti s prerokovanou správou žiadne konkrétne úlohy.
Plénum národnej rady uznesením č. 213 zo 6. marca 2003 vyzvalo všetky príslušné orgány a inštitúcie, najmä Najvyšší kontrolný úrad, Slovenskú informačnú službu, orgány činné v trestnom konaní a daňové orgány, k čo najefektívnejšej implementácii zákonom zverených kompetencií tak aby prispievali k znižovaniu úrovne korupcie a klientelizmu vo verejnom živote v Slovenskej republike. Na pokyn generálneho prokurátora túto výzvu zabezpečovali prokurátori Úradu špeciálnej prokuratúry Generálnej prokuratúry Slovenskej republiky, krajskí prokurátori - koordinátori určení na boj proti korupcii a prokurátori jednotlivých okresných prokuratúr v Slovenskej republike.
Ako prostriedky na realizovanie tejto výzvy sa využívali najmä oprávnenia prokurátora, ktoré sú zakotvené v Trestnom poriadku. Zintenzívnila sa aj spolupráca prokurátorov s Odborom boja proti korupcii PZ SR pri používaní agenta s cieľom odhaľovať a zadokumentovať trestnú činnosť súvisiacu s korupciou a úplatkárstvom. Osobitnou formou realizácie výzvy je aj priamy výkon dozoru prokurátorov Úradu špeciálneho prokurátora generálnej prokuratúry nad trestným stíhaním niektorých trestných vecí, týkajúcich sa korupcie, ako aj vyšetrovanie týchto vecí. Plénum národnej rady uznesením č. 630 a 631 z 27. novembra 2003 vydalo súhlas na trestné stíhanie poslanca národnej rady Gabriela Karlina. Na základe odporúčaní vlády Slovenskej republiky (ďalej len „vláda”) generálny prokurátor počas roku 2003 plnil tieto úlohy:
1. Uznesením vlády č. 24 z 15. januára 2003 k aktualizovanému Komplexnému programu boja so zločinnosťou sa odporučilo generálnemu prokurátorovi zabezpečiť plnenie úloh vyplývajúcich z aktualizovaného programu pre generálnu prokuratúru.
Úloha bola splnená. Generálna prokuratúra vypracovala Vyhodnotenie plnenia úloh vyplývajúcich z aktualizovaného Komplexného programu boja so zločinnosťou, v ktorom sa vyhodnotili aktivity generálnej prokuratúry z oblasti legislatívy, personálneho zabezpečenia, spolupráce a súčinnosti, ako aj z oblasti koordinácie. Vyhodnotenie bolo zaslané Prezídiu Policajného zboru a sekretariátu Medzirezortného expertného koordinačného orgánu pre boj so zločinnosťou.
2. Uznesením vlády č. 205 z 19. marca 2003 k správe o príprave 4. Konferencie generálnych prokurátorov Európy a jej organizačnom a finančnom zabezpečení sa odporučilo generálnemu prokurátorovi:
podpísať dohodu s Radou Európy o finančnom zabezpečení 4. Konferencie generálnych prokurátorov Európy (Administrative arrangement between the Council of Europe and the Office of the Prosecutor General of the Slovak Republic), ktorá sa bude konať v Bratislave v dňoch 1. až 3. júna 2003,
vypracovať a predložiť na rokovanie vlády informáciu o priebehu 4. Konferencie generálnych prokurátorov Európy, predložiť Ministerstvu financií SR vyúčtovanie nákladov spojených s usporiadaním 4. Konferencie generálnych prokurátorov Európy,
vrátiť prostriedky refundované Radou Európy na výdavkový účet kapitoly Všeobecnej pokladničnej správy. Úlohy boli splnené v termíne.
3. Uznesením vlády č. 278 z 23. apríla 2003 sa odporučilo generálnemu prokurátorovi aby:
do 31. apríla 2003 vyhodnotil doterajšie realizované vzdelávacie projekty v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie prokurátorov a právnych čakateľov prokuratúry a aby
v roku 2003 realizoval školenia prokurátorov a právnych čakateľov prokuratúry zamerané na slovenskú a relevantnú medzinárodnú právnu úpravu diskriminácie. Vzdelávacie programy na uvedenú problematiku boli vyhodnotené 11. apríla 2003. Vyhodnotenie obsahovalo zhodnotenie aktivít na tomto úseku práce. Vzdelávanie prokurátorov a právnych čakateľov v oblasti predchádzania všetkým formám diskriminácie, rasizmu, xenofóbie a ostatným prejavom intolerancie kontinuálne pokračovalo aj v roku 2003. Podrobná správa o plnení uznesenia vlády č. 278 z 23. apríla 2003 bola zaslaná 27. januára 2004 Úradu vlády Slovenskej republiky, Úradu splnomocnenkyne vlády pre rómske komunity.
4. Uznesením vlády č. 338 zo 17. mája 2003 bolo uložené predsedovi vlády a ministrovi financií v spolupráci s ministrami, predsedami ostatných ústredných orgánov štátnej správy Slovenskej republiky a správcami ďalších kapitol dopracovať navrhované medzirezortné programy. Úloha bola splnená v termíne.
5. Uznesením vlády č. 416 z 28. mája 2003 sa odporučilo generálnemu prokurátorovi, aby predložil na rokovanie vlády návrh novely zákona č. 154/2001 Z. z. o prokurátoroch a právnych čakateľoch prokuratúry s účinnosťou od 1. októbra 2003 na účel zosúladenia s návrhom ústavného zákona o ochrane verejného záujmu pri výkone funkcií verejných funkcionárov, kde je to potrebné z hľadiska aplikácie tohto ústavného zákona. Uznesením vlády č. 934/2003 sa zmenil termín plnenia tejto úlohy (už raz predĺžený na 1. októbra 2003 uzneseniami vlády č. 664 zo 16. júla 2003 a č. 759 z 20. augusta 2003) z 1. októbra 2003 na dátum nadobudnutia účinnosti ústavného zákona o ochrane verejného záujmu pri výkone funkcií verejných funkcionárov. Úloha bude splnená po schválení ústavného zákona národnou radou.
6. Uznesením vlády č. 431 z 5. júna 2003 k návrhu koordinácie rozhodovacieho procesu v záležitostiach EÚ a vzorových štatútoch rezortných koordinačných skupín a Komisie pre záležitosti EÚ sa odporučilo generálnemu prokurátorovi zriadiť rezortné koordinačné skupiny a vymenovať vedúcich rezortných koordinačných skupín. Úloha bola splnená v termíne. 7. Uznesením vlády č. 444 z 5. júna 2003 sa odporučilo generálnemu prokurátorovi predložiť na rokovanie vlády návrh novely zákona č. 154/2001 Z. z. o prokurátoroch a právnych čakateľoch prokuratúry s cieľom neuplatniť v roku 2004 ďalší plat za mesiac november. Úloha bola splnená v termíne.
8. Uznesením vlády č. 458 z 11. júna 2003 k východiskám úspešnej integrácie do EÚ v oblasti predvstupových nástrojov, Kohézneho fondu a štrukturálnych fondov sa odporučilo generálnemu prokurátorovi predkladať podpredsedovi vlády pre európsku integráciu, ľudské práva a menšiny informáciu o nenaplnených pracovných miestach, vytvorených uznesením vlády SR č. 947/2002 v štruktúre negociačných kapitol podľa tabuľkovej časti materiálu schváleného uznesením vlády SR č. 947/2002. Úloha sa priebežne plnila. Naposledy bolo podpredsedovi vlády oznámené, že všetky pracovné miesta vytvorené uznesením vlády č. 947/2002, sú na generálnej prokuratúre obsadené.
9. Uznesením č. 513 z 18. júna 2003 bolo odporučené generálnemu prokurátorovi podieľať sa na vypracovaní štatútu Riadiaceho výboru a Národnej implementačnej stratégie. Úloha bola splnená. Riaditeľ medzinárodného odboru generálnej prokuratúry je členom pracovnej skupiny pre Schengenské acquis č. 24B zriadenej na Prezídiu Policajného zboru, Úradu medzinárodnej policajnej spolupráce a členom Riadiaceho výboru pre potreby koordinácie Schengenského prechodného fondu. Ako člen skupiny sa aktívne zapája do vypracovania štatútu. 10. Uznesením vlády č. 558 z 2. júla 2003 sa odporučilo generálnemu prokurátorovi spolupracovať s ministrom práce, sociálnych vecí a rodiny pri zapracovaní úloh vyplývajúcich z Vyhlásenia a Akčného plánu do Národného akčného plánu pre deti, schváleného uznesením vlády SR č. 837 zo 7. augusta 2002. Úloha sa plní.
11. Uznesením vlády č. 656 zo 16. júla 2003 sa odporučilo generálnemu prokurátorovi vytvoriť finančné a personálne podmienky potrebné pre účasť hodnotiteľov za SR na riadnych zasadaniach Pracovnej skupiny OECD pre boj proti podplácaniu zahraničných verejných činiteľov v medzinárodných obchodných transakciách, ako aj na hodnotiacich misiách a zabezpečiť pravidelnú účasť hodnotiteľov Medzinárodného dohovoru proti podplácaniu zahraničných verejných činiteľov v medzinárodných obchodných transakciách na riadnych zasadaniach a hodnotiacich misiách. Úloha bola splnená a pravidelne sa plní.
12. Uznesením vlády č. 666 zo 16. júla 2003 sa uložilo predsedovi vlády a ministrovi spravodlivosti v spolupráci s ministrom vnútra, ministrom dopravy, pôšt a telekomunikácií a generálnym prokurátorom vykonať opatrenia na pristúpenie k Dohovoru o počítačovej kriminalite a k Dodatkovému protokolu k Dohovoru o počítačovej kriminalite, týkajúcich sa kriminalizácie skutkov rasistickej a xenofóbnej povahy, spáchaných prostredníctvom počítačových systémov. Úloha bola splnená v termíne. Dňa 30. októbra 2003 generálna prokuratúra vypracovala stanovisko k Dohovoru o počítačovej kriminalite a k Dodatkovému protokolu k Dohovoru o počítačovej kriminalite, ktoré zaslala ministrovi spravodlivosti SR.
13. Uznesením vlády č. 870 zo 16. septembra 2003 k návrhu na ratifikáciu Dohovoru OSN proti nadnárodnému organizovanému zločinu sa odporučilo generálnemu prokurátorovi zabezpečiť vykonávanie dohovoru po nadobudnutí jeho platnosti pre Slovenskú republiku. Podľa čl. 18 ods. 13 dohovoru boli určené Ministerstvo spravodlivosti Slovenskej republiky a v prípravnom konaní generálna prokuratúra za príslušné orgány zodpovedné a s právomocou na prijímanie žiadostí o vzájomnú právnu pomoc. Úloha sa priebežne plní.
14. Uznesením vlády č. 875 zo 16. septembra 2003 k dodatku návrhu štátneho rozpočtu na rok 2004 bolo uložené ministrom, predsedom ostatných ústredných orgánov štátnej správy Slovenskej republiky a správcom ďalších rozpočtových kapitol aktualizovať údaje, vrátane cieľov a merateľných ukazovateľov v súlade s metodikou programového rozpočtovania, vo všetkých častiach Rozpočtového informačného systému, na základe návrhu štátneho rozpočtu na rok 2004 predloženého na rokovanie vlády 15. augusta 2003, vrátane rozdelenia rezervy vlády na priority a upresnení, vyplývajúcich z tohto dodatku k návrhu rozpočtu na rok 2004. Úloha bola splnená v termíne.
15. Uznesením vlády č. 974/2003 zo 14. novembra 2003 bolo uložené ministrom, predsedom ostatných ústredných orgánov štátnej správy SR a správcom ďalších rozpočtových kapitol:
predložiť do príslušných výborov národnej rady návrhy rozpočtov rozpočtových kapitol na rok 2004 v súlade s vládnym návrhom zákona o štátnom rozpočte na rok 2004,
predložiť v elektronickej forme prostredníctvom Rozpočtového informačného systému rozpis vládou schváleného rozpočtu rozpočtovej kapitoly na vlastné rozpočtové hospodárenie a pre rozpočtové organizácie a príspevkové organizácie vo svojej pôsobnosti v rozsahu kategórií a záväzných ukazovateľov podľa funkčného a ekonomického členenia rozpočtovej klasifikácie platnej pre rok 2004 a podľa programov,
predložiť v elektronickej forme prostredníctvom Rozpočtového informačného systému podrobný rozpis rozpočtových prostriedkov rozpočtovej kapitoly na základe výdavkov schválených národnou radou podľa funkčného a ekonomického členenia rozpočtovej klasifikácie platnej pre rok 2004, vrátane rozpisu podľa programov,
zabezpečiť začínanie obstarávania stavieb financovaných z kapitálových výdavkov štátneho rozpočtu a aktualizáciu údajov Registra investícií Ministerstva financií Slovenskej republiky podľa postupu uvedeného v prílohe č. 6 tohto uznesenia,
neobstarávať byty, s výnimkou obstarávania služobných bytov pre vybrané kategórie zamestnancov v zmysle Programu obstarávania služobných bytov, schváleného uznesením vlády č. 324 z 11. apríla 2001,
nepredkladať v roku 2004 bez konkrétneho návrhu na kompenzáciu návrhy legislatívnych predpisov a iných materiálov, ktoré zakladajú finančné nároky na zvýšenie počtu zamestnancov a zvýšenie výdavkov alebo úbytok príjmov schválených v štátnom rozpočte na rok 2004 s rozpočtovými dôsledkami na štátny rozpočet alebo na iné rozpočty tvoriace verejný rozpočet,
presadzovať zámery vlády obsiahnuté v štátnom rozpočte pri jeho prerokúvaní v národnej rade a jej výboroch.
Uložené úlohy boli splnené a priebežne sa plnia. 16. Uznesením vlády č. 1094 z 19. novembra 2003 bolo uložené ministrovi vnútra vymenovať členov pracovnej skupiny na prípravu návrhu zákona o politických stranách a hnutiach, zloženej zo zástupcov Ministerstva vnútra Slovenskej republiky, Ministerstva financií Slovenskej republiky, Úradu vlády Slovenskej republiky a generálnej prokuratúry . Generálny prokurátor listom z 2. decembra 2003 odporučil ministrovi vnútra vymenovať za člena pracovnej skupiny vedúceho oddelenia legislatívy generálnej prokuratúry.
17. Na splnenie uznesenia vlády č. 1242 zo 17. decembra 2003, ktorým bol schválený návrh počtu osôb určených na plnenie úloh Úradu špeciálnej prokuratúry a ich funkčné zaradenie, generálny prokurátor 19. decembra 2003 vyhlásil výberové konanie.
18. Z pravidelnej správy Európskej komisie o pripravenosti Slovenskej republiky na členstvo v Európskej únii z 13. 11. 2001 vyplynulo zabezpečiť plnenie prioritných úloh pre rok 2002, ktoré boli vládou SR prijaté uznesením č. 1154/2001. V bode C.3 uznesenia č. 1154/2001 vláda SR odporučila vypracovať metodiku postupu a analýzy spolupráce v oblasti elektronickej výmeny informácií o trestnej agende a následne realizovať projekt pre elektronickú výmenu informácií. Gestorom úlohy bol generálny prokurátor v spolupráci s ministrom spravodlivosti, ministrom vnútra a riaditeľom Národného bezpečnostného úradu. Metodiku vypracovalo oddelenie informatiky GP a vláda ju prerokovala a vzala na vedomie dňa 3. 7. 2002. Následné plnenie súvisiacich úloh sa v roku 2003 realizovalo v rámci projektu PHARE SK0008.01. Podpora národného programu pre boj s korupciou – „Účelná výmena a spracovanie informácií medzi orgánmi činnými v trestnom konaní – LEA”. Priebežné výsledky uplatňovania tohto projektu na pilotných pracoviskách prokuratúry, súdov a polície v obvode okresu Bratislava 5 boli prezentované zástupcom EÚ dňa 2. 12. 2003. Z prostriedkov EÚ sa podarilo v roku 2003 vybudovať privátnu počítačovú sieť prokuratúry s prepojením všetkých okresných a krajských prokuratúr ako aj vyššej vojenskej prokuratúry s generálnou prokuratúrou a s jej registrom trestov. Dodaných bolo 71 nových serverov, 125 osobných počítačov a 80 prenosných počítačov s príslušným základným programovým vybavením. Vytvorili sa predpoklady na začatie prevádzky centrálnej evidencie trestne stíhaných osôb, ktorá v súlade s novým ustanovením § 55a zákona o prokuratúre má byť postupne sprístupňovaná pre orgány činné v trestnom konaní od mája 2004. Z opatrení na zlepšenie činnosti prokuratúry, ktoré boli uvedené v Správe o činnosti prokuratúry SR za rok 2002 a jej poznatkoch o porušovaní zákonov, boli splnené všetky. Doposiaľ však neboli na Ministerstve spravodlivosti SR dokončené práce na rekodifikácii trestného a občianskeho práva a v roku 2003 nedošlo ani k predpokladanej optimalizácii súdnej sústavy, a teda ani k predpokladanému zrušeniu niektorých krajských a okresných prokuratúr. Hlavné úlohy rezortu prokuratúry na rok 2003 stanovil generálny prokurátor v Pláne hlavných úloh prokuratúry Slovenskej republiky (ďalej „plán”). Na zrýchlenie a skvalitnenie práce na trestnom úseku, ako aj s cieľom zjednotenia praktickej aplikácie hmotného a procesného práva, boli v roku 2003 vykonané analýzy niektorých postupov.
V trestnej oblasti prokuratúra samostatnými rozbormi zhodnotila:
zákonnosť postupu pri uplatňovaní nových skutkových podstát vybraných trestných činov proti majetku zavedených zák. č. 183/1999 Z. z., ktorým sa mení a dopĺňa zákon č. 140/1961 Zb. Trestný poriadok v znení neskorších predpisov za roky 2000 až 2002,
aplikáciu ostatnej novely Trestného poriadku,
príčiny, ktoré bránia meritórnemu vybaveniu vecí, ktoré na prokuratúre nie sú skončené viac ako jeden rok, zákonnosť rozhodovania o zaistení nároku poškodeného podľa § 47 Trestného poriadku a rozhodovania o zaistení účtu podľa § 79c Trestného poriadku,
stav prerušených vecí po vydaní medzinárodného zatýkacieho rozkazu za obdobie rokov 2000-2002.
Uvedené rozbory boli prejednané na porade vedúcich prokurátorov generálnej prokuratúry a krajských prokurátorov a ich závery boli zovšeobecnené pre celý rezort prokuratúry. Tieto rozbory boli zaslané aj príslušným funkcionárom Policajného zboru a ministerstvu spravodlivosti. Prokuratúra v rámci svojej pôsobnosti plní úlohy v netrestnej oblasti. Na tomto úseku práce boli podľa plánu realizované dve úlohy. Zhodnotenie stavu zákonnosti postupu obcí (mestských častí) pri prijímaní všeobecne záväzných nariadení v období od 1. januára 2001 do 31. decembra 2002. Cieľom zhodnotenia bolo zistenie stavu zákonnosti v normotvornej činnosti obcí, najmä však z hľadiska ich formálno-právnych náležitostí. Zistilo sa, že normotvorná činnosť obcí nie je na požadovanej úrovni. Zhodnotením vybavovania podnetov na podanie mimoriadneho dovolania generálnym prokurátorom za rok 2002 sa sledovala rýchlosť a kvalita práce prokurátorov generálnej prokuratúry, pri vybavovaní podnetov v občiansko-súdnej agende. Kontrolu plnenia plánu na rok 2003 vykonával štvrťročne generálny prokurátor na základe písomných podkladov. Rok 2003 bol v činnosti prokuratúry Slovenskej republiky výnimočný, najmä v zvýšených aktivitách v legislatívnej činnosti k zákonom, ktoré sa priamo dotýkali rezortu prokuratúry, ako aj usporiadaním 4. Konferencie generálnych prokurátorov Európy v Bratislave.
Prokurátori generálnej prokuratúry sa aktívne podieľali na novele Trestného poriadku, jednak aktívnou účasťou v komisii zriadenej na tento účel, ako aj rozsiahlymi pripomienkami k návrhu novely, ktoré boli akceptované. Novela Trestného poriadku bola prijatá národnou radou a je zavedená do praxe zákonom č. 457/2003 Z. z. s účinnosťou od 1. decembra 2003. Zaviedol sa ňou okrem iného inštitút „korunného svedka” a dočasného odloženia vznesenia obvinenia a upravili sa ňou možnosti zastavenia a prerušenia trestného stíhania korunného svedka, ako aj možnosť v osobitných prípadoch mimoriadne znížiť trest odňatia slobody.
Generálna prokuratúra mimoriadne aktívne participovala aj na príprave a spracovaní zákona č. 458/2003 Z. z. o zriadení Špeciálneho súdu a Úradu špeciálnej prokuratúry a o zmene a doplnení zákonov, s účinnosťou (s výnimkou niektorých ustanovení) od 1. mája 2004, ako aj na príprave návrhu zákona k optimalizácii súdnej sústavy (na prípravu tohto zákona generálny prokurátor zriadil osobitnú pracovnú skupinu, ktorú osobne riadil). Ďalšie aktivity v oblasti legislatívy boli vyvíjané pri tvorbe rekodifikácie Trestného zákona a Trestného poriadku. V pracovných skupinách, ktoré na tento účel zriadil minister spravodlivosti Slovenskej republiky, bol aj zástupca generálnej prokuratúry. Generálny prokurátor zriadil pracovnú skupinu, ktorá k navrhovaným zákonom vypracovala rozsiahle pripomienky, ktoré boli temer všetky akceptované. V súvislosti s prerokovaním Správy o činnosti prokuratúry Slovenskej republiky za rok 2002 a jej poznatkoch o porušovaní zákonov prijal Ústavnoprávny výbor Národnej rady Slovenskej republiky uznesenie č. 108a z 1. apríla 2003, ktorým uložil predsedovi výboru zaradiť na schôdzu ústavnoprávneho výboru pracovný návrh zákona, ktorým sa bude meniť a dopĺňať zákon č. 153/2001 Z. z. o prokuratúre. Tento návrh zákona ústavnoprávny výbor prerokoval spolu s informáciou generálneho prokurátora o súčasnom právnom postavení generálnej prokuratúry v štruktúre štátnych orgánov a pripravovaných právnych úpravách, na základe ktorých prijal uznesenie č. 162a z 16. júna 2003, v ktorom konštatuje, že pripravované návrhy zmien postavenia prokuratúry a pôsobnosti generálneho prokurátora sú nad rámec programového vyhlásenia vlády a plánu legislatívnych úloh vlády na rok 2003 a že návrhy zmien postavenia prokuratúry a postavenia a pôsobnosti generálneho prokurátora nemožno robiť bez zmien platného ústavného stavu.
Ďalej generálna prokuratúra vykonala právnu analýzu zákonom ustanovených rozpočtových pravidiel, smerujúcu k zachovaniu samostatnej rozpočtovej kapitoly prokuratúry Slovenskej republiky, ktorú predložila národnej rade. Súčasne vypracovala rozsiahle stanovisko k návrhu zákona o sociálnom poistení, ktoré bolo predkladateľom zákona v plnom rozsahu akceptované. Spolupráca s prokuratúrami iných krajín a plnenie úloh vyplývajúcich z medzinárodných záväzkov SR a prokuratúry. Prioritnou úlohou v roku 2003 bolo zabezpečiť konanie Konferencie generálnych prokurátorov Európy. Na území Slovenska sa takáto konferencia uskutočnila po prvýkrát v histórii. Uskutočnila sa v dňoch 1. až 3. júna 2003 v Bratislave pod záštitou predsedu vlády Slovenskej republiky a rokovania konferencie sa zúčastnili zástupcovia 40 krajín, z toho 39 členských štátov Rady Európy. Hosťami konferencie bola delegácia generálnej prokuratúry Guatemaly a zástupcovia Parlamentného zhromaždenia Rady Európy a medzinárodných organizácií, a to: Medzinárodnej asociácie prokurátorov (IAP), EUROJUSTU, Nemeckej nadácie pre medzinárodnú právnu spoluprácu (IRZ Foundation), Americkej právnickej komory (ABA/CEELI), MEDEL.
Cieľom konferencie bolo zhodnotenie implementácie Odporúčania Výboru ministrov Rady Európy č. Rec/2000/19 o postavení prokuratúry v systéme trestného súdnictva v jednotlivých členských štátoch Rady Európy, vytvorenie monitorovacieho mechanizmu nad implementovaním odporúčania a vytvorenie národných kontaktných bodov medzi prokurátormi členských štátov Rady Európy. V pléne sa rokovalo o vzťahu prokuratúry a politickej moci, o príprave európskeho etického kódexu prokurátora. Začalo sa rokovať aj o delikvencii mladistvých. Táto téma bude nosným programom konferencie generálnych prokurátorov Európy v roku 2004. Najvyšší predstavitelia Rady Európy, ako aj zahraniční účastníci hodnotili priebeh konferencie veľmi pozitívne po stránke odbornej, ako aj organizačnej. Informácia o priebehu a záveroch konferencie bola predložená na rokovanie vlády. Prokurátor generálnej prokuratúry sa aj v priebehu roka 2003 zúčastňoval zasadnutí Ad hoc výboru Komisie OSN pre prevenciu kriminality k príprave Dohovoru o boji proti korupcii vo Viedni. V januári, marci a júli sa zúčastnil dvanásťdenných rokovaní spoločne so zástupcami Ministerstva vnútra Slovenskej republiky, Ministerstva zahraničných vecí Slovenskej republiky, Ministerstva spravodlivosti Slovenskej republiky SR a Stálej misie Slovenskej republiky pri OSN vo Viedni. Predmetom rokovaní bola formulácia znenia konkrétnych článkov pripravovaného Dohovoru o boji proti korupcii. Prokuratúra mala zastúpenie aj na 46. zasadnutí Komisie OSN pre narkotické látky, ktoré sa uskutočnilo v apríli vo Viedni. Uplynulý rok sa vyznačoval pomerne rozsiahlymi aktivitami v oblasti európskej integrácie. Zástupcovia prokuratúry sa zúčastnili konferencie o spolupráci medzi Európskym úradom pre boj proti podvodom – OLAF a prokurátormi kandidátskych krajín v júni 2003 v Bruseli, v októbri 2003 na Malte, v novembri 2003 na konferencii opäť v Bruseli a v decembri 2003 na konferencii v Brne. Viacero aktivít Európskej únie a ňou podporovaných inštitúcií bolo v roku 2003 zameraných na uplatnenie nových nástrojov spolupráce v oblasti spravodlivosti a vnútorných vecí, ako sú Eurojust, Európska justičná sieť, tzv. liason magistrates (styční prokurátori), európsky zatýkací rozkaz a pod. Tejto problematiky sa týkala konferencia v Bruseli vo februári 2003, v Aténach v marci 2003, v Haagu v máji 2003, v Bruseli vo februári 2003, kde sa jednalo o európskom zatýkacom rozkaze a diskusia sa viedla aj ohľadne inštitútu Európskeho prokurátora.
V roku 2003 sa v rámci rôznych programov uskutočnilo viacero študijných pobytov prokurátorov a zamestnancov prokuratúry v členských a kandidátskych štátoch Európskej únie. Zástupcovia prokuratúry sa zúčastnili študijného pobytu ohľadne programu Pomoci obetiam násilia v Paríži, seminára o trestnej činnosti v doprave v Amsterdame, ako aj seminára proti drogám v Paríži a Haagu. V júni 2003 skupina piatich prokurátorov bola na študijnom pobyte v Holandsku, pričom seminár bol zameraný na vypracovanie národnej koncepcie činnosti prokurátorov. Ďalší prokurátori sa zúčastnili seminárov a stáží ohľadne boja proti korupcii v Španielsku, ako aj v Nemecku, kde v rámci dlhodobej všestrannej spolupráce získavali skúsenosti v Bavorsku, najmä o medzinárodných pátracích systémoch a činnosti európskej justičnej siete. Pracovníci prokuratúry využili aj možnosť oboznámiť sa s informačnou sieťou Štátneho zastupiteľstva v Bavorsku.
Zástupcovia prokuratúry sa zúčastňovali rokovaní niektorých výborov Rady Európy v Štrasburgu. V apríli 2003 sa prokurátorka generálnej prokuratúry spoločne s expertami z ďalších 17 členských štátov Rady Európy zúčastnila VII. zasadnutia Výboru expertov Rady Európy k delikvencii mladistvých a k úlohe súdov pre mladistvých (PC JU). V roku 2003 sa zástupca prokuratúry zúčastnil aj zasadnutí Výboru Moneyval (PC-R-EV) v Štrasburgu, ktorý zasadal trikrát. Na júnovom zasadnutí bola hodnotená Slovenská republika v oblasti legislatívneho a inštitucionálneho zabezpečenia boja proti praniu špinavých peňazí. Zástupca prokuratúry sa v marci 2003 zúčastnil zasadnutia Výboru expertov Rady Európy pre aplikáciu európskych dohovorov v trestnoprávnej oblasti (PC-OC). Ťažiskom rokovaní bolo prerokovanie ustanovení článkov dohovoru o odovzdávaní odsúdených osôb, aplikácia druhého dodatkového protokolu k Európskemu dohovoru o vzájomnej pomoci v trestných veciach. V roku 2003 pokračovala účasť prokurátora generálnej prokuratúry v pracovnej skupine OECD pre boj proti podplácaniu zahraničných verejných činiteľov v medzinárodných obchodných transakciách, ktorá sa stretla v októbri v Paríži. Tradične bohatá bola spolupráca s krajinami, ktoré susedia so Slovenskou republikou. V júni 2003 zasadala slovensko-maďarská skupina v Budapešti, došlo aj k stretnutiu trilaterárnej rakúsko-slovensko-maďarskej pracovnej skupiny pre spoluprácu v trestnej oblasti. Významným a pomerne zriedkavým prvkom v oblasti zahraničných služobných ciest bolo vycestovanie zástupkyne riaditeľa trestného odboru generálnej prokuratúry do Belgicka, kde spoločne s vedúcim tímu vyšetrovateľov odovzdali a po dohovore s kompetentnými belgickými orgánmi aktualizovali dožiadanie o poskytnutie právnej pomoci v konkrétnej trestnej veci (tzv. kyselinárov). Tento postup by podľa hodnotenia účastníkov zahraničnej služobnej cesty mal priniesť podstatné zrýchlenie konania v závažnej trestnej veci. Prokurátori vojenskej súčasti sa v roku 2003 zúčastnili konferencií zameraných na riešenie problémov vojenského práva v Ríme, v Holandsku, ako aj medzinárodnej konferencie Krimi-Expo v Budapešti.
Aktivity prokuratúry v legislatívnom procese, v národných a nadnárodných komisiách, účasť a aktivity na medzinárodných seminároch a konferenciách Základný rámec legislatívnej činnosti v hodnotenom období tvoril Plán hlavných úloh prokuratúry na rok 2003, plnenie opatrení, ktoré boli prijaté na základe záverov Správy o činnosti prokuratúry Slovenskej republiky za rok 2003 a jej poznatkoch o porušovaní zákonov a Plán legislatívnych úloh vlády Slovenskej republiky na rok 2003.
Hlavnou náplňou v oblasti vonkajšej legislatívy bolo pripomienkovanie návrhov právnych predpisov a ďalších legislatívnych materiálov, predkladaných na posúdenie v rámci pripomienkového konania. Nami uplatnené pripomienky a návrhy k príslušným právnym predpisom a ostatným materiálom predkladatelia v prevažnej miere akceptovali, u pripomienok zásadného charakteru následne, po uskutočnení rozporového konania.
Významnú časť pripomienkového konania tvorili stanoviská na rokovanie vlády Slovenskej republiky k návrhom právnych predpisov a ďalších legislatívnych materiálov, ktoré prešli riadnym pripomienkovým konaním, ako aj k návrhom právnych predpisov predkladaným na rokovanie vlády Slovenskej republiky ako poslanecké návrhy, ktoré neboli predmetom pripomienkového konania.
V oblasti vnútornej legislatívy oddelenie legislatívy vypracovalo návrh novely zákona č. 154/2001 Z. z. o prokurátoroch a právnych čakateľoch prokuratúry na účel zosúladenia ustanovení citovaného zákona s návrhom ústavného zákona o ochrane verejného záujmu pri výkone funkcií verejných funkcionárov (na základe uznesenia vlády Slovenskej republiky č. 416 z 28. mája 2003). Vzhľadom na doteraz neschválený ústavný zákon sa schválenie predmetnej novely zákona č. 154/2001 Z. z. prenáša do roku 2004. Na základe vykonanej vecnej analýzy platných príkazov a pokynov z hľadiska ich aktuálnosti, ako aj so zreteľom na potrebu reagovať na zmenu ustanovených podmienok boli spracované:
návrh pokynu generálneho prokurátora Slovenskej republiky, ktorým sa upravuje aprobačné oprávnenie na Generálnej prokuratúre Slovenskej republiky (dátum vydania 23. jún 2003),
návrh príkazu generálneho prokurátora Slovenskej republiky o vzdelávacom a rehabilitačnom centre prokuratúry (dátum vydania 8. apríl 2003),
návrh pokynu generálneho prokurátora Slovenskej republiky o pravidlách tvorby a rozosielania služobných predpisov a stanovísk (dátum vydania 21. marec 2003),
návrh opatrenia Generálnej prokuratúry Slovenskej republiky o úprave dispozičných oprávnení správcov v zriaďovateľskej pôsobnosti Generálnej prokuratúry Slovenskej republiky pri nakladaní s majetkom štátu (dátum vydania 7. júl 2003),
návrh pokynu generálneho prokurátora Slovenskej republiky o zabezpečení ochrany objektu Generálnej prokuratúry Slovenskej republiky (dátum vydania 30. jún 2003),
návrh príkazu generálneho prokurátora Slovenskej republiky o oznamovaní mimoriadnych udalostí a podávaní správ v trestných veciach (dátum vydania 25. august 2003),
návrh novely príkazu generálneho prokurátora Slovenskej republiky o organizácii a riadení práce prokuratúry (dátum vydania 11. november 2003).
Okrem spracovania vyššie uvedených návrhov príkazov a pokynov boli predmetom pripomienkovania na oddelení legislatívy všetky návrhy vnútrorezortných predpisov, ktoré v hodnotenom období spracovali určené organizačné súčasti. V oblasti vonkajšej a vnútornej legislatívy sa plnili aj ďalšie úlohy:
účasť prokurátorov na zasadnutiach stálych pracovných komisií Legislatívnej rady vlády Slovenskej republiky (Komisia pre správne právo a Komisia pre technické právne predpisy),
zastúpenie v Konzultačnom zbore Ministerstva vnútra Slovenskej republiky pre otázky aplikácie správneho poriadku,
zastúpenie v pracovnej skupine na prípravu návrhu zákona o politických stranách a politických hnutiach pod gesciou Ministerstva vnútra Slovenskej republiky,
participácia na príprave a spracovaní návrhu novely zákona o správnom konaní,
participácia na rekodifikácii Trestného zákona a Trestného poriadku,
účasť na medzirezortných rozporových konaniach k návrhom všeobecne záväzných právnych predpisov,
príprava a spracovanie koncepčných materiálov a odborných stanovísk k výkladovým a aplikačným problémom právnych predpisov.
Generálna prokuratúra zorganizovala v dňoch 8. – 10. júna 2003 seminár s medzinárodnou účasťou k realizácii projektu „Vypracovanie Etického kódexu prokurátorov”. Výsledkom seminára bolo sformulovanie záverečného odporúčania, ktoré bolo prerokované aj s Radou prokurátorov, že do pripravovaného Etického kódexu je potrebné premietnuť aj obsah Etického kódexu prokurátorov, ktorý má byť vypracovaný na základe záverov IV. Celoeurópskej konferencie generálnych prokurátorov, ktorá sa konala v dňoch 1. až 3. júna 2003 v Bratislave.
Poznatky o uplatňovaní zákona o prokuratúre a zákona o kárnej zodpovednosti prokurátorov Právna úprava disciplinárnej zodpovednosti prokurátorov bola v roku 2003 v zásade zhodná s úpravou disciplinárnej zodpovednosti sudcov. V disciplinárnych veciach prokurátorov konali a rozhodovali disciplinárne komisie menované generálnym prokurátorom na návrh rady prokurátorov, samosprávneho orgánu prokurátorov. Generálny prokurátor ešte v roku 2001 vymenoval na generálnej prokuratúre päť disciplinárnych komisií, z toho jednu pre prokurátorov vojenských prokuratúr a jednu odvolaciu disciplinárnu komisiu. Vedúcim prokurátorom zostalo oprávnenie podávať komisiám návrhy na začatie disciplinárneho konania a právo podať proti rozhodnutiu komisie odvolanie. V záujme zabezpečenia spravodlivého a objektívneho rozhodovania v týchto veciach je prípustné preskúmanie právoplatného rozhodnutia disciplinárnej komisie súdom v občianskosúdnom konaní. V roku 2003 bolo na prokuratúre vedených 15 disciplinárnych konaní, z toho 5 bolo začatých ešte v roku 2002. V 2 konaniach sa koná o dvoch návrhoch, teda v priebehu roka došlo 12 návrhov na začatie disciplinárneho konania. V predchádzajúcom roku 2002 bolo na prokuratúre vedených 17 disciplinárnych konaní, z toho 3 začaté v predchádzajúcom roku.
V priebehu roka boli skončené všetky disciplinárne veci začaté v roku 2002. Skončili uložením napomenutia, odvolaním z funkcie prokurátora, zrušením napomenutia uloženého krajskou prokurátorkou, nevyhovením návrhu na vyvodenie disciplinárnej zodpovednosti a zastavením pre uplynutie lehoty stanovenej na vyvodzovanie disciplinárnej zodpovednosti.
Z vecí začatých v roku 2003 boli skončené 3 veci. Jedna vec skončila zastavením preto, že návrh na začatie konania bol vzatý späť, jedna, vedená pre priestupok, skončila uložením pokuty a zákazom viesť motorové vozidlo na 1 rok a jedna pre nedostatky v práci písomným pokarhaním. Nedostatky v práci sa prerokúvali v 11 konaniach, z toho u štyroch stíhaných išlo o prieťahy v konaní, piati neuposlúchli pokyn nadriadeného prokurátora, z ktorých tri sa týkali väzby, v dvoch konaniach išlo o nedostatky v riadiacej práci. V dvoch prípadoch bolo predmetom porušenie pracovnej disciplíny, v jednej veci bol prokurátor na pracovisku, ale aj na súdnom pojednávaní pod vplyvom alkoholu a v dvoch bez ospravedlnenia neprišiel do práce. Traja prokurátori spáchali priestupky v doprave a odmietli sa podrobiť skúške na zistenie alkoholu v krvi.
Osobitnou vecou, ktorá nie je zahrnutá do uvádzaného počtu, je kárna vec bývalého krajského prokurátora v Bratislave. Generálny prokurátor ešte 9. 3. 1998 v kárnom konaní rozhodol o prepustení dotknutého prokurátora z funkcie pre závažné kárne previnenie, ktorého sa dopustil tým, že nezákonne previedol 60 mil. Sk zaistených v trestnom konaní na účet krajskej prokuratúry, z tohto účtu ich vydal obchodnej spoločnosti, i keď dôvody na zaistenie peňazí naďalej trvali, peniaze neboli zaistené ako vec patriaca dotknutej spoločnosti a vlastníctvo tejto spoločnosti nebolo preukázané. Súdy od roku 1998 doteraz konajú o odvolaní proti kárnemu rozhodnutiu a generálnemu prokurátorovi a generálnej prokuratúre sa nepodarilo presadiť, že kárne rozhodnutie je právoplatné (od 25. 3. 1998), neskôr že uplynula lehota, v ktorej možno vo veci konať (november 1998) a že súd (od 1. 5. 2001) nemá právomoc konať o odvolaní. Až v konaní pred najvyšším súdom sa presadil názor, že súd nemá právomoc (od 1. 5. 2001) konať a rozhodovať o predmetnom odvolaní. V súčasnosti súd doručuje rozhodnutie o zastavení konania na súde a vo veci bude ďalej konať odvolacia disciplinárna komisia.
Druhou vecou, ale už právoplatne skončenou, o ktorej koná súd, je disciplinárna vec bývalého prokurátora Okresnej prokuratúry v Šali. Disciplinárne rozhodnutie, ktorým mu bolo uložené ako opatrenie prepustenie z funkcie prokurátora, začal preskúmavať súd na základe žaloby dotknutého prokurátora. Dôvodom na zrušenie disciplinárneho rozhodnutia by malo byť porušenie jeho práva osobne sa zúčastniť prejednávania veci. Pokiaľ ide o návrhy na začatie disciplinárneho konania, krajská prokurátorka v Trnave a okresný prokurátor pre Košice II podali po 2 návrhy a po 1 návrhu podali krajskí prokurátori v Bratislave, Nitre, Banskej Bystrici a v Prešove a okresní prokurátori v Šali, Lučenci, Žiline, Spišskej Novej Vsi, Humennom, pre Košice I a vojenský obvodný prokurátor v Banskej Bystrici. Okresný prokurátor v Trnave podal disciplinárnej komisii návrh na určenie, že napomenutie, ktoré dostal od krajskej prokurátorky, je neplatné.
Vo vojenskej súčasti prokuratúry v roku 2003 bolo vedené disciplinárne konanie voči jednému prokurátorovi z dôvodu, že na hlavnom pojednávaní nerešpektoval schválený návrh trestu a v rozpore s pokynom svojho nadriadeného sa vzdal opravného prostriedku. Za toto disciplinárne previnenie mu bolo uložené písomné pokarhanie. V roku 2003 nebolo začaté trestné stíhanie proti žiadnemu prokurátorovi.
Personálny stav prokuratúry v roku 2003
Personálny stav prokuratúry v SR v roku 2003 v členení na prokurátorov, štátnych zamestnancov, zamestnancov vo verejnej službe a právnych čakateľov prokuratúry bol nasledovný:
Limit počtu zamestnancov v rezorte prokuratúry SR sa v priebehu roku 2003 zvýšil z 1 447 na 1 456 administratívnych potrieb a nových inštitúcií súvisiacich s implementáciou práva EÚ pre rok 2003, bol navýšený počet zamestnancov prokuratúry Slovenskej republiky, a to na účely zriadenia útvaru európskej integrácie a zahraničných vzťahov o 3 pracovné miesta prokurátorov a 1 pracovné miesto štátneho zamestnanca a na účely posilnenia špecialistov v rámci oddelenia boja s organizovaným zločinom o 4 pracovné miesta prokurátorov a 1 pracovné miesto štátneho zamestnanca. Na prokuratúre v Slovenskej republike malo podľa plánovaného počtu (bez vojenskej zložky prokuratúry) k 31. decembru 2003 pracovať 1 456 zamestnancov, z toho 735 prokurátorov, 554 zamestnancov v štátnej službe a 167 zamestnancov vo verejnej službe vrátane personálu Vzdelávacieho a rehabilitačného centra v Starej Lesnej a v Krpáčove. Skutočný počet zamestnancov v štátnej službe k 31. decembru 2003 bol 547 a zamestnancov vo verejnej službe 167. Na materskej, resp. ďalšej materskej dovolenke bolo 22 zamestnankýň v štátnej službe a 4 zamestnankyne vo verejnej službe. Celkový počet prokurátorov v roku 2003 na prokuratúre v Slovenskej republike bol 695 (o 13 prokurátorov viac ako v roku 2002), čo predstavuje z plánovaného počtu 94,56 %. Do plánovaného počtu chýbalo 40 prokurátorov, čo je zníženie počtu o 6 oproti roku 2002. Z celkového počtu 695 prokurátorov v roku 2003 bolo 21 prokurátoriek na materskej, resp. ďalšej materskej dovolenke a 2 prokurátori sú dlhodobo uvoľnení z funkcie, takže na výkon práce chýbalo v skutočnosti 63 prokurátorov. V priebehu roku 2003 odišlo z rezortu prokuratúry celkovo 13 prokurátorov, z toho 3 do advokácie, 2 na súdy, 3 prokurátori odišli do starobného dôchodku a 5 prokurátorov odišlo do iného zamestnania. Tým sa počet prokurátorov, ktorí od roku 1990 odišli z prokuratúry SR, zvýšil na 407. V priebehu roku 2003 sa na funkciu prokurátora pripravovalo 40 právnych čakateľov. Do funkcie prokurátora bolo v roku 2003 na prokuratúre v Slovenskej republike vymenovaných 19 právnych čakateľov. Záujem o voľbu povolania prokurátora sa naďalej zvyšuje, o čom svedčí i to, že v priebehu roku 2003 požiadalo prokuratúru Slovenskej republiky 79 uchádzačov o prijatie do služobného pomeru právneho čakateľa. Na prokuratúre pretrváva i naďalej veľmi prísny a náročný výber formou výberového konania, ktorý postup vyplýva z organizačného pokynu generálneho prokurátora č. 4/2001, ktorým sa upravuje výberové konanie a prípravná prax právnych čakateľov prokuratúry. V rámci výberu sa posudzuje okrem vedomostných predpokladov, súčasťou ktorých je i overovanie jazykovej zdatnosti uchádzačov, aj intelektová a osobnostná vybavenosť uchádzačov, pričom sa i naďalej realizuje ich centrálne prijímanie a zvyšuje sa rozsah jednotnej prípravy. V priebehu rokov 1999 až 2003 bolo na prokuratúru v Slovenskej republike doručených približne 854 žiadostí o prijatie do služobného pomeru právneho čakateľa, čo svedčí o nemalom záujme o povolanie prokurátora.
Na niektorých prokuratúrach v Slovenskej republike sa ani v roku 2003 nepodarilo naplniť plánovaný počet prokurátorov, avšak na tieto neobsadené funkčné miesta sa už pripravuje dostatočný počet právnych čakateľov.
V roku 2003 sa na generálnej prokuratúre nepodarilo obsadiť všetky plánované funkčné miesta prokurátorov a i naďalej tu pretrváva nepriaznivá situácia v personálnom obsadení. Vo vojenskej súčasti prokuratúry je plánovaný počet prokurátorov 48 a skutočný stav 38 prokurátorov, t. j. 79,16 %. Počet plánovaných zamestnancov v štátnej službe je 39, vo verejnej službe je počet plánovaných miest 16 a všetky sú obsadené. Plne sú obsadené aj miesta právnych čakateľov – 6.
Na financovanie činnosti rezortu prokuratúry Slovenskej republiky v roku 2003 boli na základe uznesenia vlády SR č. 1 231 z 13. novembra 2002 k návrhu štátneho rozpočtu na rok 2003 pridelené rozpočtové prostriedky v sume 769 594 000,- Sk. Rozpočtovými opatreniami Ministerstva financií SR bol ročný limit výdavkov upravený na 810 535 000,- Sk.
Čerpanie rozpočtových prostriedkov v roku 2003 bolo nasledovné (v tis. Sk):
ukazovateľ rozpočtu upravený rozpočet
- mzdy, platy, služobné príjmy
- poistné a príspevky Nár. úradu práce
Z limitu výdavkov v kategórii „Mzdy, platy, služobné príjmy a ostatné osobné vyrovnania” sa zabezpečilo finančné krytie mzdových náležitostí prokurátorov, štátnych zamestnancov a verejných zamestnancov. Limit výdavkov v kategórii „Poistné a príspevky zamestnávateľa do poisťovní a Národnému úradu práce” sa použil na zabezpečenie odvodových povinností v zákonom určených finančných objemoch.
Zo schváleného limitu výdavkov v kategórii „Tovary a ďalšie služby” v sume 88 464 000,- Sk sa zabezpečilo financovanie prevádzkových výdavkov v I.- III. štvrťroku 2003. Na finančné krytie výdavkov v tejto kategórii boli presunuté rozpočtové prostriedky z iných kategórií výdavkov v celkovej sume 30 763 000,- Sk. Presunuté finančné prostriedky umožnili dofinancovať prevádzkové výdavky prokuratúr až do konca roku 2003. Z ročného limitu kapitálových výdavkov bola uhradená prvá splátka Národnej banke Slovenska za budovu, v ktorej sídli Generálna prokuratúra SR, v sume 13 443 000,- Sk. Na rekonštrukciu časti budovy generálnej prokuratúry boli vynaložené kapitálové výdavky v sume 10 990 000,- Sk.
Na rekonštrukciu budov prokuratúry vrátane prípravnej a projektovej dokumentácie boli vynaložené prostriedky v sume 9 144 000,- Sk. Nákup výpočtovej techniky a softwaru a vybudovanie počítačových sietí sa realizoval v sume 4 363 000,- Sk. Na nákup kancelárskej techniky a kancelárskeho zariadenia sa použili prostriedky v sume 1 909 000,- Sk. Za technické zariadenia (bezpečnostný systém, klimatizácia, zdvíhacia plošina), ktoré boli prevzaté od Národnej banky Slovenska, na nákup motorového vozidla a na rekonštrukciu a modernizáciu strojov a zariadení boli vynaložené finančné prostriedky v sume 7 985 000,- Sk. V rámci kofinancovania projektu PHARE „Antikorupčný informačný systém” boli prevzaté prostriedky z roku 2002 v sume 13 500 000,- Sk. Prostriedky sa použili na nákup výpočtovej techniky. Rozpočtové prostriedky pridelené na rok 2003 sa použili na financovanie základných materiálových, mzdových a investičných potrieb prokuratúry pri dodržiavaní záväzných ukazovateľov rozpočtu. Schválené limity prevádzkových a kapitálových výdavkov neumožnili ďalší rozvoj rezortu prokuratúry. Na zlepšenie vybavenosti pracovísk výpočtovou a kancelárskou technikou, na rekonštrukciu a modernizáciu budov prokuratúry a na financovanie rozvojových aktivít v oblasti boja s organizovaným zločinom a korupciou bude nevyhnutné prideliť väčší objem rozpočtových prostriedkov ako v uplynulých rokoch.
Register trestov v roku 2003 vykonával svoju činnosť podľa zákona č. 311/1999 Z. z. o registri trestov a v znení - zákona č. 418/2002 Z. z. Register trestov súčasne podľa medzištátnej zmluvy medzi vládou Slovenskej republiky a vládou Českej republiky (oznámenie Ministerstva zahraničných vecí Slovenskej republiky č. 184/1995 Z. z.) zabezpečoval vzájomnú výmenu údajov o osobách vedených vo vlastných registroch. Ďalšie úlohy plnil register trestov podľa jednotlivých plánov na prokuratúre, vlastného plánu úloh a schválenej koncepcie činnosti registra trestov č. IX Spr 1063/02 z februára 2002 a plnil tiež úlohy vyplývajúce pre register trestov z programov PHARE. Register trestov spracoval a zaevidoval v roku 2003 celkom 797 132 dokladov. V roku 2001 spracoval a zaevidoval register trestov celkom 714 056 dokladov, v roku 2002 spracoval a zaevidoval celkom 1 150 972 dokladov. V porovnaní s rokom 2001 došlo k nárastu o 83 076 dokladov a v porovnaní s rokom 2002 k poklesu o 353 840 dokladov. Výrazné zvýšenie počtu dokladov v roku 2002 bolo nárazové, spôsobené požiadavkami nových zákonov o štátnej službe a verejnej službe.
Prehľad o tom, ako boli vybavené doklady na registri trestov:
celkový počet dokladov
797 132 trestných listov, podmienečných zastavení trestného stíhania
správ k trestným listom a podmienečným zastaveniam trestného stíhania
žiadostí o odpis registra trestov celkom, z toho:
pre trestné stíhanie
žiadosti o odpis - kolkované
žiadosti o výpis z registra trestov celkom, z toho:
žiadosti kolkované
žiadosti nekolkované
spolupráca s Registrom trestov Českej republiky celkom, z toho:
dožiadanie + kópie trestných listov z RT SR do RT ČR
dožiadanie + kópie trestných listov z RT ČR do RT SR
V centrálnom príjme (podateľni) registra trestov na Nitrianskej ulici v Bratislave bolo vybavených v režime „na počkanie” celkom 170 299 žiadostí. Priemerný denný nápad bol 792 žiadostí. Najvyšší nápad bol dňa 27. 8. 2003 a to 1 015 žiadostí a najnižší nápad bol dňa 20. 1. 2003 a to 324 žiadostí. Veľmi pozitívne zo strany verejnosti je hodnotená činnosť podateľne registra trestov na Nitrianskej ul. v Bratislave, kde je možnosť získať výpis, resp. odpis registra trestov na počkanie. Celkový počet evidovaných osôb k 31. 12. 2003 v registri trestov je 768 327 osôb, čo je oproti roku 2002 zvýšenie o 22 254 osôb. Celkový počet evidovaných trestných listov a podmienečne zastavených trestných stíhaní v registri trestov k 31. 12. 2003 je 1 403 766 dokumentov; z toho je 420 634 nezahladených - aktuálnych. Oproti roku 2002 je to zvýšenie o 34 049 dokumentov. Register trestov v zmysle medzištátnej zmluvy s Českou republikou o výmene informácií spracoval v roku 2003 celkom 17 762 dokladov, čo je oproti roku 2002 zníženie o 8 061 dokladov. Z toho:
Register trestov Generálnej prokuratúry Slovenskej republiky zaslal do Českej republiky celkom 6 671 dožiadaní a založil do evidencie celkom 889 kópií trestných listov odoslaných z ČR; Register trestov Českej republiky zaslal do registra trestov Generálnej prokuratúry Slovenskej republiky celkom 6 303 dožiadaní a Register trestov Generálnej prokuratúry Slovenskej republiky zaslal do registra trestov Českej republiky na založenie do evidencie celkom 3899 kópií trestných listov; rozsah výmeny bol oproti roku 2002 menší o 445 dožiadaní a o 525 trestných listov kópií z českej strany a o 6 748 dožiadaní a o 343 kópií trestných listov zo slovenskej strany.
suma odvedená do štátneho rozpočtu z toho:
56 625 800,- Sk
výpisy kolkované
51 665 200,- Sk
odpisy kolkované
4 960 600,- Sk
V činnosti Registra trestov sa ukazuje ako jeden z problémov enormný nárast počtu odpisov registra trestov – v porovnaní s rokom 2002 nárast o 41 128. Tento stav je zapríčinený tým, že boli prijaté viaceré zákony, ktoré nútia občanov, aby predkladali odpisy registra trestov a nie výpisy z registra trestov (napr. zákon o zbraniach, zákon o výkone práce vo verejnom záujme a pod.). Takéto požiadavky zákonov sú v rozpore s ustanoveniami iných zákonov, napr. trestného zákona o zahľadení odsúdenia. Tú skutočnosť, že občan sám môže požiadať o vydanie odpisu registra trestov zneužívajú aj niektoré súkromné organizácie, resp. firmy a nútia uchádzačov o zamestnanie, aby predkladali odpisy registra trestov. Tento stav nie je podľa názoru prokuratúry žiadúci, pretože nechráni občana, a preto bude nevyhnutné sa s touto problematikou zaoberať a prijať vhodné opatrenia (napr. v Českej republike môže občan iba nahliadnuť do odpisu registra trestov a nemôže ho dostať do rúk).